哭中山公三十韵
作者：宋祁
朝代：宋

paragraphs: 天欲鳴文鐸，公先露上珍。
談鋒貫千載，文緯補三辰。
海浪扶鵬徙，雝朝簉鷺振。
盪邪初奏雅，闢路近還淳。
汗竹刊譌徧，仙蔾遞宿勤。
漢家方授記，趙世本多神。
稍上窔遼禪，親逢堀吻巡。
每篇稱陸賈，四頌識崔駰。
接晝來詞禁，軒霞切睿宸。
金聲兼振玉，絲緒遂成綸。
預讀蘭圖字，時參豹尾塵。
批成五色詔，乞守兩朱輪。
虎幄思賢數，鼇山召節新。
請聞裨帝采，有意靖宮鄰。
畀虎潜興譖，猶龍詎肯馴。
符魚貪六六，國猘避狺狺。
東震重光啟，南箕哆焰淪。
觸邪觀豸久，斂手避驄頻。
勇退寧無謂，斜飛故有因。
終承紫芝召，還返碧桃春。
丁直何嘗屈，蘭幽止自紉。
歌成接輿鳳，書止太初麟。
竟遂東平樂，非憂宣子貧。
蒙莊祥止止，尼父誨循循。
久負騎星望，非圖徹瑟晨。
夜歌忽稀薤，仙壽頓摧椿。
奠乏芻如玉，碑須臼受辛。
成蹊三榜士，墜淚四州民。
自此亡遺直，誰將贖百身。
他年虎賁飲，無復老成人。